**Ikke bli et ufrivillig miljøsvin**

**Slik velger du hagejord som er godt for både miljøet, plantene og lommeboka.**

Nå som sommeren nærmer seg, strømmer nordmenn til hagesentrene for å kjøpe hagejord. Det mange forbrukere ikke er klare over er at hagejorda kan være en miljøbombe.

* Ingen forventer at man på noen måte skader miljøet når man kjøper jord på et hagesenter. Men når jorda først og fremst består av torv, blir nordmenn lurt til å være miljøsvin, sier Håkon Lindahl, rådgiver i Framtiden i våre hender.

Mange typer hagejord består nemlig av opptil 100 prosent torv produsentene henter fra norske myrer. Myrene er viktige karbonlagre, og ødeleggelsene av dem kan føre til både klimautslipp, ødelagte rasteplasser for trekkfugler og økt flomfare.

**Bruker kompost og steinmel**

Franzefoss er én av få produsenter som leverer jord uten torv gjennom selskapet Norsk Vekstjord. Deres jord er laget av 100 prosent resirkulert materiale, og er basert på kompost og biprodukter fra steinindustrien.

* Vi bruker kompost, der karbonet er bundet i det organiske materialet og ikke brytes ned slik som torven gjør. Komposten er laget av hageavfall og slam, og ved å bruke vår jord slutter vi sirkelen og bringer organisk materiale tilbake til jorda, sier Henrik Bager, daglig leder i Franzefoss Pukk AS.

Positivt for miljøet er det også at Franzefoss sammen med Norsk Vekstjord bruker steinmel i stedet for natursand i jorda de lager.

* Det er ikke så mye fokus på dette i Norge, men i global sammenheng er det et stort miljøproblem at det forbrukes store menger natursand i industrien og at det påvirker biodiversitet, vannkilder og tap av land, sier Bager.

**«Grønn vekst»**

Framtiden i våre hender har nå klaget inn landets hagesentre til Forbrukerrådet for villedende reklame omkring miljøvennlig jord. Årsaken er at jorden selges med mange forskjellige navn, men inneholder i mange tilfeller stort sett torv. Velger du jord merket med «Grønn vekst» kan du være trygg på at jorda er laget av resirkulert materiale. Det er ikke bare bra for miljøet, men for plantene også.

* Planter vokser mye bedre i kompostjord enn jord som inneholder torv. Kompostjorda inneholder naturlige mikroorganismer og næringsstoffer plantene trenger for å vokse og stå imot sykdomspress. Kompostjord trenger heller ikke å gjødsles slik torvbaserte jordprodukter må, sier kunderådgiver i Norsk Vekstjord, Ole Reier Aas.

**Økt etterspørsel**

Bruken av torv i jordprodukter har blitt et så stort klimaproblem at Avfall Norge har startet prosjektet «God jord». Prosjektet har som mål å øke etterspørselen av kompostbaserte jordprodukter og følge opp forslaget om en nasjonal plan for å fase ut bruken av torv.

Den siste tiden har det vært et økt fokus på torven mange produsenter bruker i hagejorda de lager, og både Forbrukerinspektørene på NRK og Aftenposten har tatt opp problemstillingen. Norsk Vekstjord har også merket at kundene ringer inn spør om jorda inneholder torv.

– Det er veldig bra at forbrukerne våkner. Kun på den måten øker etterspørselen av torvfrie jordprodukter, sier Reier Aas.

**Rimeligere**

Norsk Vekstjord har til nå solgt jorda si i bulk, noe som betyr billass eller små tilhengere fra gjenvinningsstasjonene de samarbeider med.

* Vi jobber med å kunne tilby miljøvennlige sekkejordprodukter når kjedene forhåpentligvis igjen etterspør kvalitet og bærekraftige produkter, sier Reier Aas.

Det kan også spare lommeboka di for mange «lapper». Tar du med tilhengeren og henter jorda selv, kan du få jord ned mot 1/3 av prisen sammenliknet med det 50 literssekkene på hagesentrene koster.

* Det er kanskje litt mer arbeid, men du får veldig godt betalt for jobben samtidig som du får et godt og bærekraftig produkt, avslutter Bager i Franzefoss.